CELEX: 32019D2136
Language: el
Date: 2019-12-05 00:00:00
Title: Απόφαση (ΕΕ) 2019/2136 του Συμβουλίου της 5ης Δεκεμβρίου 2019 με την οποία εγκρίνεται η έναρξη διαπραγματεύσεων για την τροποποίηση της διεθνούς συμφωνίας του 1992 για τη ζάχαρη

13.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 324/3
               
            
         ΑΠΟΦΑΣΗ (ΕΕ) 2019/2136 ΤΟΥ ΣΥΜΒΟΥΛΙΟΥ
         της 5ης Δεκεμβρίου 2019
         με την οποία εγκρίνεται η έναρξη διαπραγματεύσεων για την τροποποίηση της διεθνούς συμφωνίας του 1992 για τη ζάχαρη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4,
         Έχοντας υπόψη τη σύσταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με την απόφαση 92/580/ΕΟΚ (1) η Ένωση έγινε συμβαλλόμενο μέρος της διεθνούς συμφωνίας του 1992 για τη ζάχαρη (2) («ISA») και μέλος του διεθνούς οργανισμού ζάχαρης («ISO»).
                  
               
                     (2)
                  
                  
                     Από το 1995 η Ένωση εγκρίνει την παράταση της ISA για διετείς περιόδους. Στις 19 Ιουλίου 2019, κατά τη διάρκεια της 55ης συνόδου του διεθνούς συμβουλίου ζάχαρης («ISC»), η Επιτροπή, κατόπιν έγκρισης του Συμβουλίου, εξέφρασε τη θέση της υπέρ της εκ νέου παράτασης της ISA για περίοδο έως δύο ετών, η οποία λήγει στις 31 Δεκεμβρίου 2021.
                  
               
                     (3)
                  
                  
                     Στις 19 Ιουλίου 2019 το ISC έλαβε την απόφαση να παραταθεί η ISA για δύο έτη, έως τις 31 Δεκεμβρίου 2021.
                  
               
                     (4)
                  
                  
                     Σύμφωνα με το άρθρο 8 της ISA, το ISC εκτελεί ή μεριμνά για την εκτέλεση όλων των καθηκόντων που είναι απαραίτητα για την εφαρμογή των διατάξεων της ISA. Σύμφωνα με το άρθρο 13 της ISA, όλες οι αποφάσεις του ISC λαμβάνονται, καταρχήν, συναινετικά. Εάν δεν επιτευχθεί συναίνεση, οι αποφάσεις λαμβάνονται με απλή πλειοψηφία, εκτός αν η ISA προβλέπει ειδική ψηφοφορία.
                  
               
                     (5)
                  
                  
                     Σύμφωνα με το άρθρο 25 της ISA, τα μέλη του ISO διαθέτουν 2 000 ψήφους συνολικά. Κάθε μέλος του ISO διαθέτει ορισμένο αριθμό ψήφων ο οποίος προσαρμόζεται κάθε χρόνο, σύμφωνα με τα κριτήρια που ορίζονται στην ISA.
                  
               
                     (6)
                  
                  
                     Είναι προς το συμφέρον της ΕΕ να συμμετέχει σε διεθνή συμφωνία για τη ζάχαρη, λαμβάνοντας υπόψη τη σημασία του τομέα αυτού για ορισμένα κράτη μέλη καθώς και για την οικονομία στον ευρωπαϊκό τομέα της ζάχαρης.
                  
               
                     (7)
                  
                  
                     Ωστόσο, το θεσμικό πλαίσιο της ISA και ιδίως η κατανομή των ψήφων μεταξύ των μελών του ISO, που προσδιορίζει επίσης τη χρηματοδοτική εισφορά των μελών στο ΙSO, δεν αντανακλούν πλέον την πραγματικότητα της παγκόσμιας αγοράς ζάχαρης.
                  
               
                     (8)
                  
                  
                     Στο πλαίσιο των κανόνων της ISA για τις χρηματοδοτικές εισφορές στο πλαίσιο του ISO, το μερίδιο της χρηματοδοτικής εισφοράς της Ένωσης παρέμεινε στο ίδιο επίπεδο από το 1992 μολονότι η παγκόσμια αγορά ζάχαρης, και ιδίως η σχετική θέση της Ένωσης σε αυτή, έχουν αλλάξει σημαντικά έκτοτε. Ως εκ τούτου, η Ένωση έχει επωμιστεί τα τελευταία έτη στο πλαίσιο του ISO δυσανάλογα μεγάλο μερίδιο του δημοσιονομικού κόστους και των ευθυνών που αυτό συνεπάγεται.
                  
               
                     (9)
                  
                  
                     Με την απόφαση (ΕΕ) 2017/2242 του Συμβουλίου (3), η Επιτροπή εξουσιοδοτήθηκε από το Συμβούλιο να αρχίσει διαπραγματεύσεις με τα άλλα μέρη της ISA, στο πλαίσιο του ISC, με σκοπό τον εκσυγχρονισμό της ISA, ιδίως όσον αφορά την ασυνέπεια μεταξύ του αριθμού των ψήφων και των χρηματοδοτικών εισφορών των μελών του ISO, αφενός, και της σχετικής θέσης τους στην παγκόσμια αγορά ζάχαρης, αφετέρου. Η εν λόγω εξουσιοδότηση ισχύει έως τις 31 Δεκεμβρίου 2019.
                  
               
                     (10)
                  
                  
                     Βάσει της εξουσιοδότησης που έλαβε με την απόφαση (ΕΕ) 2017/2242, η Επιτροπή άρχισε διαπραγματεύσεις με τα κράτη μέλη του ISO και υπέβαλε συγκεκριμένες προτάσεις για την τροποποίηση του άρθρου 25 της ISA. Στις 19 Ιουλίου 2019, το ISC έλαβε την απόφαση να αρχίσει διαπραγματεύσεις για τη μερική αναθεώρηση της ISA πριν από τη σύνοδό του τον Νοέμβριο του 2019, υπό την καθοδήγηση της διάσκεψης των Ηνωμένων Εθνών για το εμπόριο και την ανάπτυξη (Unctad). Μετά από αιτήματα αρκετών κρατών μελών του ISO, το ISC αποφάσισε, πέραν της τροποποίησης του άρθρου 25 της ISA, την αναθεώρηση και άλλων τομέων της ISA, ιδίως αυτών που αφορούν τους στόχους και τις προτεραιότητες εργασίας του ISO. Σύμφωνα με την απόφαση του ISC, οι διαπραγματεύσεις πρόκειται να ολοκληρωθούν το αργότερο έως τις 31 Δεκεμβρίου 2021.
                  
               
                     (11)
                  
                  
                     Συνεπώς, απαιτείται νέα εξουσιοδότηση από το Συμβούλιο για την κάλυψη του διευρυμένου πλαισίου και χρονοδιαγράμματος των διαπραγματεύσεων.
                  
               
                     (12)
                  
                  
                     Οποιεσδήποτε τροποποιήσεις συμφωνηθούν στο πλαίσιο των διαπραγματεύσεων θα πρέπει να εγκριθούν σύμφωνα με τη διαδικασία που προβλέπεται στο άρθρο 44 της ISA. Σύμφωνα με το εν λόγω άρθρο το ISC δύναται, με ειδική ψηφοφορία, να συστήσει στα μέλη του ISO τροποποίηση της ISA. Η Ένωση, ως μέλος του ISC σύμφωνα με το άρθρο 7 της ISA, θα πρέπει να έχει τη δυνατότητα να συμμετάσχει σε διαπραγματεύσεις με σκοπό την τροποποίηση του θεσμικού πλαισίου της ISA.
                  
               
                     (13)
                  
                  
                     Ως εκ τούτου, κρίνεται σκόπιμο να εξουσιοδοτηθεί η Επιτροπή να αρχίσει διαπραγματεύσεις στο πλαίσιο του ISC για την τροποποίηση της ISA, να οριστούν διαπραγματευτικές οδηγίες και η Επιτροπή να συνεχίσει, κατά τη διεξαγωγή των διαπραγματεύσεων, να συμβουλεύεται την ειδική επιτροπή που ορίστηκε με την απόφαση (ΕΕ) 2017/2242,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η Επιτροπή εξουσιοδοτείται να αρχίσει διαπραγματεύσεις για την τροποποίηση της διεθνούς συμφωνίας του 1992 για τη ζάχαρη.
            
            
               2.   Οι διαπραγματεύσεις διεξάγονται βάσει των διαπραγματευτικών οδηγιών του Συμβουλίου που εκτίθενται στο προσάρτημα της παρούσας απόφασης.
            
         
         
            Άρθρο 2
            Οι διαπραγματεύσεις διεξάγονται σε συνεννόηση με την ομάδα «Βασικά προϊόντα».
         
         
            Άρθρο 3
            Η παρούσα απόφαση ισχύει έως τις 31 Δεκεμβρίου 2021.
         
         
            Άρθρο 4
            Η παρούσα απόφαση απευθύνεται στην Επιτροπή.
         
         
            Βρυξέλλες, 5 Δεκεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               M. LINTILÄ
            
         
         
            (1)  Απόφαση 92/580/ΕΟΚ του Συμβουλίου της 13ης Νοεμβρίου 1992 για την υπογραφή και τη σύναψη της διεθνούς συμφωνίας του 1992 για τη ζάχαρη (ΕΕ L 379 της 23.12.1992, σ. 15).
         
            (2)  Διεθνής συμφωνία για τη ζάχαρη, 1992 (ΕΕ L 379 της 23.12.1992, σ. 16).
         
            (3)  Απόφαση (ΕΕ) 2017/2242 του Συμβουλίου, της 30ής Νοεμβρίου 2017, με την οποία επιτρέπεται η έναρξη διαπραγματεύσεων για την τροποποίηση της Διεθνούς Συμφωνίας του 1992 για τη ζάχαρη (ΕΕ L 322 της 7.12.2017, σ. 29).